Papersnake/gushiwen huggingface dataset:
沁园春（寿许宰二月初一）
程节齐（宋代）

三百篇诗，三十六篇，以祈寿言。惟上天所佑，锡之君子，中心岂弟，盖有仁存。允矣我公，韦平世胄，学问于兹有本原。临民处，看精神秋彻，气宇春温。

由来淑景中分。第一日桑弧挂左门。是赋受不凡，仁而宜寿，笑渠谄子，徒费辞繁。命匪在天，算非由数，我只把公心地论。从今去，管及登槐棘，福仿乾坤。
药山三咏 其三 雷满池
李纲（宋代）

英雄割据老渔师，习气难忘凿此池。尚想兴酣高会处，投身下取酒杯时。
游雁荡山八首·灵岩
徐照（宋代）

雁荡最奇处，众岩生此间。
问名僧尽识，得句客方闲。
洞峻猕猴入，天晴瀑布悭。
古时山未显，谢守只空还。
楚中怀古
何巩道（明代）

楚乡一望起离忧，烟树茫茫日夜游。千里客心随雁阵，百年幽恨入江流。

巫山望断终为雨，湘水云归每及秋。无限西风吹落叶，不知王粲正登楼。
壬戌七月十五夜同诸亲友泛舟佛教海
欧大任（明代）

赋成忆在楚江干，今夕何夕斯游难。自操兰桡波里白，不禁枫叶霜前丹。

水落石出鲈鱼上，月明星稀乌鹊寒。醉倚柁楼望天末，西风萧萧羌笛残。
鹧鸪天 其二 月下灯花
董元恺（清代）

金波滟滟玉缸融。碧蕊离离白路浓。笑剔芳心凝兔影，暗添喜色映蟾宫。

银汉北，画堂东。花开偏照百花丛。嫦娥此夜休垂泪，落尽垂珠一穗中。
感皇恩 庚寅立春
张之翰（元代）

日日苦思春，春来何处。积雪层冰正无路。春风吹面，万里故人相遇。隔年离别恨，从头诉。鬓发清霜，形容枯树。渐觉人生不如故。唯春最好，底用一年一度。有心当不放，春归去。
狱中集古十六首　东岩同扉 其十一
韩邦奇（明代）

岁落众芳歇，秋来百草生。万重关塞断，慷慨泪沾缨。
寿王尚书二首 其二
项安世（宋代）

去年曾赋泰山高，祇识君侯一味豪。稍稍近能窥雾豹，堂堂元不挂秋毫。

直将空洞容君辈，从使参军似马曹。此世此途荆棘久，借公馀勇为除薅。
拟古
赵处澹（宋代）

今日宴良会，微风动波心。
逸响悲秦筝，仁声和舜琴。
古人为此曲，寓意良以深。
何当共欢乐，长啸溪之阴。
和杨公维二首
廖行之（宋代）

子云家无儋石储，日有载酒过门闾。
道丰泽衍今甫大，天理报施宁欺予。
我惭投李得珍贶，俗眼快翫真璠玙。
何当急走问奇字，报语姑以先勤渠。
十四日从诸同官登西山郊坛冈次孟监务韵 其二
薛季宣（宋代）

菩萨岩泉湛佛乘，澄泓无复现天灯。强歌下里酬春雪，便好为文吊剡藤。
玄珠歌 其十七
张果（唐代）

逍遥常饮月魂津，灌溉灵根道德新。留宝去尘光不散，玄珠照耀五通身。
春日张古余太守招同苏常二郡守登平山堂
黄定文（清代）

平山燕集追前辈，胜日登临五马齐。鸟破夕阳天远近，水分青草路东西。

欲残楼阁犹金碧，过雨花枝半笑啼。问道婪春红芍药，几围金带出招提。
和介甫少狂喜文章
王庭圭（宋代）

少狂喜文章，顶戴千佛名。年大意转拙，肠饥犹舌耕。

笔扛百斛意，诗当五言城。傥无封侯骨，止是识字氓。

长安公卿中，阅人如践更。扁舟苟能办，自足了一生。
忆旧游寄致仕了倩寺丞
王禹偁（宋代）

桥映家家柳，冱通处处莲。
海山微出地，湖水远同天。
草没潮泥上，沙明蟹火然。
应随白太守，十只洞庭船。
送张长史往闽中收书籍
程厚立（明代）

亲王开国日清闲，讲殿同趋独厚颜。宿德造门如北海，善书留厚似河间。

禁渠冰尽微波绿，苑树春生细蕊斑。珍重大夫南粤去，满船图籍几时还。
咏史
宋祁（宋代）

一马浮江拥瑞图，青规群彦掎长裾。
本缘献替居门下，不为江蝦与{上制下鱼}鱼。
寄外舅郭大夫
陈师道（宋代）

丈人鲁诸生，明刑如皋陶。
幸宽右顾忧，未惜一身遥。
西南万里行，可以断绳桥。
慎勿用惠文，神母仁如尧。
重建神秀楼追和忠定公韵
赵汝遇（宋代）

峨峨城南楼，缔创知几时。
楼前中津水，潮来复潮归。
眷此云海区，襟带东西溪。
图牒考往事，杳杳孤鸿飞。
传闻昔芜城，陋若枳棘篱。
鼎新赖宗衮，欲与千年期。
纪事属东莱，字字皆吾师。
甲子甫一周，孙枝继成规。
壁壘访遗迹，阑干纳馀晖。
农隙既闲暇，溟波日平夷。
班春布宽大，谕俗无浇漓。
乔木有世臣，惟有乃似之。
此段信奇事，今昨何是非。
指顾旧观还，略下烦文移。
落成当元夜，月华流客衣。
前作信高韵，新篇实英词。
却笑岘山语，登临何足悲。
云月歌 其二
郭祥正（宋代）

月下听吟云月歌，歌声寥亮舞婆娑。劝君一酌千万寿，今宵云月情偏多。

不知云月谁为主，愁看月落云飞去。愿如明月有圆时，不学白云无定处。
临江仙（九之八）
邓肃（宋代）

夜静黄云承宝袜，九疑人到羊家。蕊宫仙曲送流霞。东陵分玉井，远胜隔荷花。

绰约旗亭沾一笑，众惊食枣如瓜。画桥烟柳忽翻鸦。醉鬟倾绿醑，参月共横斜。
西山三首 其三
杜甫（唐代）

子弟犹深入，关城未解围。蚕崖铁马瘦，灌口米船稀。

辩士安边策，元戎决胜威。今朝乌鹊喜，欲报凯歌归。
谢开叔司封用无事求得最多
邵雍（宋代）

客问人间事若何，尧夫对曰不知佗。
居林之下行林下，无事无求得最多。
左泉先生赐读伴云仙馆，即事诗八首，赋此奉酬 其三
缪焕章（清代）

蛾眉曾许汝南王，同炷瞿昙座下香。底事归云仍出岫，兰因絮果两茫茫。
寄题张令阳翟希隐堂
梅尧臣（宋代）

每读陶潜诗，令人忘世虑。
潜本太尉孙，心远迹亦去。
不希五斗粟，自种五株树。
旷然箕山情，复起濠上趣。
今时有若此，我岂不怀慕。
句
高似孙（宋代）

蟹豪留客饭，芎细约僧茶。
送诗友归西湖
陈郁（宋代）

诗到西湖渐逼真，便当於此老吟身。
举头莫看王侯面，失脚恐为各钊人。
千载留芳惟好句，百年得意总微尘。
镵君姓字中兴集，留伴梅花岁岁春。
卢申之正字得春郊牧养图二本有楼攻愧先生题诗且徵予作 其一
戴复古（宋代）

竹弓鸣，雁鸭惊。飞来别浦无人境，春风不摇杨柳影。

长颈纷纷境作家，半游波面半眠沙。或行或立或如舞，或只或双或群聚。

饮啄浮沉多态度，物情闲暇世忘机。分明一片太古时，巧伪不作民熙熙。
送前缑氏韦明府南游
许浑（唐代）

酒阑横剑歌，日暮望关河。道直去官早，家贫为客多。

山昏函谷雨，木落洞庭波。莫尽远游兴，故园荒薜萝。
与信道游涧边
陈与义（宋代）

斜阳照乱石，颠崖下双筇。
试从绝壑底，仰视最奇峰。
回碕发涧怒，高霭生树容。
半岩菖蒲根，翠葆森伏龙。
岂无游世上，於此傥相逢。
客心忽悄怆，归路迷行踪。
九月初一日回銮至博罗河屯见菊花盛开
弘历（清代）

几种金英傍砌隈，临风恰迓翠华回。寒香盈把陪青案，素萼摇姿点绿苔。

最爱三秋经雨洗，定知重九冒霜开。何曾王勃工诗句，朵朵都擎送客杯。
送段功曹归广州
杜甫（唐代）

南海春天外，功曹几月程。峡云笼树小，湖日落船明。

交趾丹砂重，韶州白葛轻。幸君因旅客，时寄锦官城。
酬光禄田卿六韵见寄
姚合（唐代）

以病辞朝谒，迂疏种药翁。心弥念鱼鸟，诏遣理兵戎。

绕户旌旗影，吹人鼓角风。雪晴嵩岳顶，树老陕城宫。

莅职才微薄，归山路未通。名卿诗句峭，诮我在关东。
万寿节侍班奉天殿柬丘集斋侍御二首 其二
王慎中（明代）

鸡筹鱼钥漏声催，凤阙龙楼拂曙开。五色祥云扶北极，万年天子在中台。

仙人乐奏钧天上，王母桃从琼水来。独进千秋金鉴录，侍臣不愧九龄材。
刘骍子初冠勉以诗
陈藻（宋代）

汝斧十五初裹头，桂堂读书从我游。
汝今裹头恰十五，两载东林就规矩。
我身只是前时命，汝家岁久无衰盛。
族人快活羡汝爷，汝又胜爷好情性。
莹彻温柔好性情，更须奋笔趋前程。
苦思入神方得句，才如诸舅岂无甥。
陆元钧寄日注茶
晃冲之（宋代）

我昔不知风雅颂，草木独遗茶比风。
陋哉徐铉说茶苦，鹆民淇园竹同种。
又疑禹漏税九州，橘柚当年错包贡。
腐儒妄测圣人意，远物劳民亦巡用。
含桃熟荐当在盘，荔子生来枉飞鞚。
羊葅异好亦何有，蚶菜殊珍要非奉。
君家季疵真祸首，毁论徒劳世仍重。
争新斗试夸击拂。风俗移人可深痛。
老夫病渴手自煎，嗜好悠悠亦从众。
更烦小陆分日注，密封细字蛮奴送。
枪旗却忆采撷初，雪花似是云溪动。
更期遗我但敲门，玉川无复周公梦。
草
王圭（唐代）

袅如垂线软如茵，古渡蒙茸映烧痕。解憾有情迷雾雨，恣生闲地杂兰荪。

绿铺春色围荒寺，远衬斜阳接钓村。波翻别浦情无尽，日下重楼望欲迷。

独鸟自飞烟漠漠，行人不驻雨凄凄。王孙何事征鞍晚，兰泽空闻杜宇啼。
送张志可侍父之奉化幕官二十首用杜少陵万壑树声满千崖秋气高浮舟出郡郭别酒寄江涛为韵 其十二
丁复（元代）

亦闻东海上，登望见瀛洲。云开远仙宅，风却近人舟。

珠树夜色满，药山春芗留。倘值徐生辈，为访始皇游。
颂古九首
释思岳（宋代）

天魔谤佛，桀犬吠尧。
巍巍大人，圣德可昭。
得一吟
邵雍（宋代）

天自得一天无既，我一自天而后至。
唯天与一无两般，我亦何尝与天异。
潭州新学诗
王安石（宋代）

有嘉新学，潭守所作。
守者谁欤，仲庶氏吴。
振养矜寡，衣之褰襦。
黔首鼓歌，吏静不求。
乃相庙序，生师所庐。
上漏旁穿，燥湿不除。
曰嘻迁哉，迫厄卑污。
当其坏时，适可以谋。
营地虑工，伐楩楠槠。
撤故就新，为此渠渠。
潭人来止，相语而喜。
我知视成，无豫经始。
公升在堂，从者如水。
公曰诲汝，潭之士子。
古之读书，凡以为己。
躬行孝悌，由义而仕。
神听汝助，况於闾里。
无实而荂，非圣自是。
虽大得意，吾犹汝耻。
士下其手，公言无尤。
请诗我歌，以远公休。
挽赵路分善应三首
赵蕃（宋代）

世俗纷为伪，躬行率以诚。
拳拳将母念，侃侃友于情。
济物岂求报，得仁非近名。
谁为太史传，独行有宗英。
宿法藏禅院二首 其一
刘弇（宋代）

斜河左界悬朱提，冷烬掠天萤糁飞。高梧泣液凉参差，前糁后糁乌夜啼。

雕甍绣栱绝坤维，知自在世张禅扉。有睆释子庞两眉，清梵一声捎翠微。

乱我心曲天之涯，寂历故感迎新悲。归欤谁是真忘机，独鹿水深愁浊泥。
梅
邵棠（宋代）

破荒风信到花英，标格孤高画不成。
万古色专天下白，一生香在雪中清。
罗浮松有关幽兴，野路梨云散晓情。
我欲重来竟题墨，莫教吹动玉箫声。
千尺雪即景杂咏 其三
弘历（清代）

湍激波回万状声，今来练影益晶明。应缘毕献山灵技，无不相宜雨与晴。
次韵江晦叔兼呈器之
苏轼（宋代）

横空初不跨鹏鳌，位觉胡床步步高。
?器之言尝梦飞，自觉身步所坐床皆起空中。
?一枕昼眠春有梦，扁舟夜渡海无涛。
归来又见颠茶陆，?往在钱塘尝语晦叔，陆羽茶颠，君亦然。
?多病仍逢止酒陶。
?陶渊明有《止酒》诗。
器之少时饮量无敌，今不复饮矣。
?笑说南荒底处所，只今榕叶下亭皋。
金山贯道人跨水作亭余为名以枕流亭成而仆欲去作二诗因以留别 其一
周紫芝（宋代）

闻说朱栏照眼新，一溪清浅共谁分。可怜桥下无情水，不遣龟鱼识使君。
金陵杂兴二百首
苏泂（宋代）

红芳蜕兮花似雾，绿阴径兮叶生烟。
独往来兮差自得，心境会兮不可言。
吴歌七首 其二
黄省曾（明代）

紫麋黄鹿上苏台，玉洞仙姝去不来。一片当时金殿月，露花烟草照秋杯。
读国初四君遗集 其二 王忠文子充
胡应麟（明代）

忠文起草昧，弱冠宣王猷。雄才动宸宁，大节扬蛮陬。

肝肠凛铁石，毛发如悬疣。巍巍文士烈，烨烨垂千秋。
合门水
梅尧臣（宋代）

宫井固非一，独传甘与清。
酿成光禄酒，调作太宫羹。
上舍鋹缾贮，斋庐玉茗烹。
相如方病渴，空听辘轳声。
临川道中寄汪守
李处权（宋代）

渐远闽中地更平，土风疏爽语言轻。
山浓不减嵩高翠，溪涨浑言洛浦声。
忽见槐花思举子，欲求萤火遗书生。
使君元是丈人行，回首铃斋空复情。
梅花集句 其六十三
李龏（金朝）

西曹深处见春来，半欲离披半欲开。个里愁人肠自断，暮楼寒角更相催。
了斋自警六首
陈瓘（宋代）

只说为山不说休，山成日夜水横流。
惜哉覆篑成迷复，只欠当初一掉头。
庙之神
元稹（唐代）

我马烦兮释我车，神之庙兮山之阿。予一拜而一祝，

祝予心之之涯。涕汍澜而零落，神寂默而之哗。神兮神兮，

奈神之寂默而不言何。复再拜而再祝，鼓吾腹兮歌吾歌。

歌曰：今耶，古耶，有耶，之耶。福不自神耶，

神不福人耶。巫尔惑耶，稔而诛耶。谒不得耶，

终不可谒耶。返吾驾而遵吾道，庙之木兮山之花。
金陵杂兴二百首
苏泂（宋代）

幕府攒眉为至忧，公堂三五运兵筹。
归之不得吾何用，独自方桥看水流。
槐阴亭
贝琼（元代）

云团车盖起重重，文正三朝相业隆。种树百年蟠厚地，读书六月坐清风。

蝉吟露叶初回梦，虫吐秋丝忽堕空。今日洛阳卿相宅，牡丹谁看状元红。
祗奉天书六首
真宗（宋代）

玄穹眷怀，实符申锡。
垂露胜文，粲然灵迹。
发祥吉图，纯熙实栾。
登荐钦崇，式昭天历。
赠王贞素先生
徐铉（宋代）

先生尝已佩真形，绀发朱颜骨气清。道秘未传鸿宝术，

院深时听步虚声。辽东几度悲城郭，吴市终应变姓名。

三十六天皆有籍，他年何处问归程。
一峰云外庵和韵四景四首 其三
惟则（元代）

平田水语稻花香，半解萝衣受晚凉。景物双清秋正好，乱山云外又斜阳。
登云台
董嗣杲（宋代）

吴越山川几落晖，登临转步入云扉。
寺名曾侈天真锡，碑字空传武肃挥。
灵洞土埋攒棘掩，古台石落借松园。
龙旗鸾辂曾遮拥，有祀圆丘庆六飞。
简苏邵叟
陆游（宋代）

君家文献历十朝，魏公峨冕加金貂。
孙支得君愈隽发，贵名突兀凌烟霄。
居吴入蜀三十载，诸公孰能折简招。
涧松意气极磊砢，天马毛骨何超遥。
鼎来行卷十九首，缑山明月闻吹箫。
沉香亭畔未须说，想见风雪上灞桥。
老夫诵之群玉府，学士如堵不敢骄。
尔来一编愈妙绝，粲若新霁瞻斗杓。
出为龙首子何有，老穿豹尾我亦聊。
湖边酒楼无十步，胸次懑懑思同浇。
画鹰
徐渭（明代）

闽南缟练光浮腻，传真谁写苍厓鸷。
生相由来不附人，绿膋空着将军臂。
八月九月原草稀，百鸟高高兔走肥。
烟中敛翼远不下，节短暗合孙吴机。
此时一中贵快意，深林燕雀何须避。
惟将搏击应凉风，谁贪饱脔矜山雉。
昨见少年向南市，买鹰欲放平原辔。
凡才侧目饱人喂，不似画中有神气。
夜来鸱枭作精魅，安得放此向人世，秋风一试刀棱翅。
怀邓孝威
彭桂（清代）

北风吹雪别芜域，垂柳春来倍系情。江寺月明楼尚掩，海田潮系岛堪耕。

送穷心事宁闻道，排难风尘亦好名。何似闭门长啸傲，一床书卷付镫檠。
登白楼见白鸟席上命鹧鸪辞
李益（唐代）

一鸟如霜雪，飞向白楼前。问君何以至，天子太平年。
春风
王安石（宋代）

春风过柳绿如缲，晴日烝红出小桃。
池暖水香鱼出处，一环清浪涌亭皋。
探梅四绝 其四
刘辰翁（宋代）

冷蕊何心识老逋，芳名从此落西湖。风霜未改幽坚操，弟立花前讳玉奴。
大观楼长联
孙髯（清代）

上联：五百里滇池奔来眼底，披襟岸帻，喜茫茫空阔无边。看：东襟神骏，西翥灵仪，北走蜿蜒，南翔缟素。高人韵士何妨选胜登临。趁蟹屿螺洲，梳裹就风鬟雾鬓；更苹天苇地，点缀些翠羽丹霞，莫辜负：四围香稻，万顷晴沙，九夏芙蓉，三春杨柳。

下联：数千年往事注到心头，把酒凌虚，叹滚滚英雄谁在？想：汉习楼船，唐标铁柱，宋挥玉斧，元跨革囊。伟烈丰功费尽移山心力。尽珠帘画栋，卷不及暮雨朝云；便断碣残碑，都付与苍烟落照。只赢得：几杵疏钟，半江渔火，两行秋雁，一枕清霜。
次韵明仲幽居春来十首
刘子翚（宋代）

近邻分得续随栽，准拟新晴手自培。
不奈余寒侵病骨，耡耰无味却归来。
荆州书事二首
杨时（宋代）

江湖泛泛一虚舟，去作人间浪漫游。
岁晚光阴云冉冉，畏途风漫日浮浮。
万钟信是樊中雉，一棹聊同水上鸥。
投老虀盐成底事，凭谁为种橘千头。
过孜莫翁
释德洪（宋代）

禹穴朝来散晚参，一程随便达云岩。南山任把浮云蔽，西岭犹将落日衔。

幽径野花开旧菊，石床楸子下高杉。投宵夜永寒无寐，良忆真僧衣不蚕。
悲齿落自解
陆游（宋代）

年运而往君自宽，此生异竟有衰残。
语讹嚼废寻常事，只作儿童?齿看。
临江仙
黄机（宋代）

凤翥鸾飞空燕子，宝香犹惹流苏。旧欢凄断数行书。终山方种玉，合浦忽还珠。

午枕梦圆春寂寂，依然刻雪肌肤。觉来烟雨满平芜。客情殊索莫，肯唤一尊无。
寄友人罗观先时观光住梅坑月脑村
吴捷（明代）

故人数岁住梅溪，九曲峰头月脑西。长日羡君无事事，将军树下听乌啼。
陆德阳杭州新居 其二
卢琦（元代）

青山隔屋暮云湿，红日当空春水明。月满六桥歌舞散，柳阴深处有书声。
颂古一百首 其四十五
释智愚（宋代）

轻如毫末重如山，地角天涯去复还。黄叶殒时风骨露，水边依旧石斓斑。
步出上东门行
胡直（明代）

步出上东门，回回起念思。今日不作乐，何复待来兹。

君家有清酒，席上有琴鸣。良遇心所欢，可用解愁情。

舍下无斗粟，囊中无半钱。不肯学龙蛇自委蛇，何不去而海上从彼辟谷仙。

骑当飞兔马，佩当步光剑。男儿堕地雄奇必有为，何能坐愁唧唧悲此寒与贱。
颂古
释道颜（宋代）

时时日日，日日时时。
七颠八倒，孰是孰非。
菩萨蛮·清明梦先母与女，思乡感作
许禧身（清代）

春风吹得春愁重。宵来魂绕梨云梦。默想总迷离。牵衣膝下依。

桃红杨柳绿。自觉归心促。何事更停留。扁舟冷陌头。
袁简斋先生生挽诗
刘锡五（清代）

作宰桐乡便作家，甘棠阴里种桑麻。山中安石留棋墅，屏后扶桑列绛纱。

死悟前因仍是月，生无一日不看花。口碑尽有遗民戴，岂止天台老衲夸。
博罗县驿
白玉蟾（宋代）

虎啸月生海，猿啼风撼山。
梦回三鼓尽，身自九天还。
云气浮窗外，泉声入枕间。
问心宜富贵，为复要清闲。
既旱得雨连日不小住 其一
林希逸（宋代）

旱馀得雨又伤多，尘世因饥百种魔。便使有方能辟谷，我虽独乐奈人何。
乙卯端午十绝
刘克庄（宋代）

桃李已成尘，葵榴各斗新。
红颜年少子，白发背时人。
晦庵先生遗墨
汪炎昶（宋代）

久远知谁更解珍，即今独见墨如新。
难怀白壁归秦国，尚喜乌嘷属楚人。
水友辞 科斗儿
王质（宋代）

科斗儿，科斗儿，役役聿聿成攒嬉。软温春水调春泥，噆深噆浅嬉高低。

傍春草，傍春石，莫向空中乱澄碧。呜呼此友兮良可观，羽葆鼓吹春风前。
咏古四首 其一
汪藻（宋代）

相士如相马，灭没深天机。区区铜马法，徒识牝与骊。

人言当涂公，恶人知其微。如何许邵语，受之不复疑。

知人固不易，人亦未易知。媸妍在水镜，铅粉徒自欺。

孰为仁义人，未假已不归。伯乐不可作，思与曹瞒期。
时事吟
邵雍（宋代）

时之来兮其势可乘，时之去兮其势遂生。
前日之事兮今日不行，今日之事兮后来必更。
和叔夏水仙时见於宣卿坐上叔夏折一枝以归八
胡寅（宋代）

萱草盈阶是绿衣，玉簪陪槛敢同时。
更余溅水无聊赖，都向仙姿共一帷。
仙迹岩题诗二十三首·翠蛟亭
佚名（宋代）

湍激清泉舞翠蛟，幽亭跨涧对岩坳。
我来憩此观嘉趣，一洗尘襟凡世抛。
对火玩雪
白居易（唐代）

平生所心爱，爱火兼怜雪。火是腊天春，雪为阴夜月。

鹅毛纷正腊，兽炭敲初折。盈尺白盐寒，满炉红玉热。

稍宜杯酌动，渐引笙歌发。但识欢来由，不知醉时节。

银盘堆柳絮，罗袖抟琼屑。共愁明日销，便作经年别。
游仙二章上范殿撰洁庵先生 其二
程公许（宋代）

空山学仙子，幽独性成癖。谁令一念差，失脚尘网密。

随缘玩泡影，隐思晓继夕。了了三生梦，掣电了无迹。

岂不志远游，谁为傅羽翼。抱关觇紫气，跪履问黄石。

静虑傥冥契，玄机讵难入。缟发古仙公，遗世而独立。

惝恍如有遇，一言曰守一。引臂许相从，长生托瑶籍。
赠智满三藏
齐己（唐代）

灌顶清凉一滴通，大毗卢藏遍虚空。欲飞薝卜花无尽，

须待陀罗尼有功。金杵力摧魔界黑，水精光透夜灯红。

可堪东献明天子，命服新酬赞国风。
征部乐 剩垒
姚燮（清代）

戍迁烽静，单骑客过红螺碛。破碎沙堆蔺石。缠紫草、巉负垣脊。

同落凤，飞狐厄。强半是、汉痕唐迹。尚那角、日闪红旗，贴堑防秋立柴栅。

何当负得，钩镵劲铁，来此垦烟寻镝。漫凭吊、云黄树赭，五原焦郁，下有殇魂宅。

是谁筹画。想驻马、帐门横戟。到今时、逻夜人稀，雨丛磷碧。
凤凰台上忆吹箫 丁已中秋感旧
刘炳（明代）

银汉无声，澹云笼月，汀烟落木萧萧。怅西风万里，江上停桡。

玉砌雕阑何处，霓裳曲、凤管鸾箫。休重问，伤心往事，都付寒潮。

河桥。当年惜别，翠雁湿啼痕，敛衽魂销。感新愁磊磈，有酒难浇。

行径红兰香歇，低颦念、暮暮朝朝。银屏悄，定应晚妆，宫黛慵描。
讽仕 其一
沈辽（宋代）

仁治贵不杀，为吏滋顽蔽。孰谓才不才，跂跂在高位。

诏策暴过才，行建元侯旆。冗散坐奸赃，还来咨善地。

世无三年黜，焉得终身废。遂使贪猾人，昂昂罔知畏。

政治明赏罚，于法不假易。吁嗟韩冯翊，胡为子孙戒。
萧武子以诗见贻次韵答之
孙传庭（明代）

与君晋阳日，倾盖结深欢。太行山色古，汾水朝阴寒。

陵谷有时变，不渝惟寸丹。咫尺秋风起，君应振羽翰。

即蹶君仍在，宁足挂眉端。祖鞭吾先着，翻疑多此官。

南州高士榻，信宿尚堪安。世态羞鸱鼠，交情自凤鸾。

男儿重意气，母悲行路难。士为知己死，念之发永叹。
龙渊二首
郭印（宋代）

爪牙了不露，谁能见其踪。
超然变化处，即此是真龙。
奉和御製读史记诗
夏竦（宋代）

陶唐明历象，茂气与天通。
举正分星度，归馀定岁功。
孟陬名不殄，南正道弥隆。
自此垂三代，循环协大中。
晤林茂之时年八十五矣
方拱乾（明代）

群奉丈人行，相看若鼎彝。别时贫到骨，近日老能诗。

结客前朝重，遗民后代知。嗟予随仗履，鬓发已如丝。
三衢道士郑自得即天庆寮舍种梅疏池小亭扁日
程公许（宋代）

高人久已悟空花，养就丹田月月华。
方丈有谁来晤语，横枝相对虑无邪。
云开衡岳重回首，雪满柯山迟到家。
乞得归间来叩户，摘将青子荐流霞。
偶题
李龏（金朝）

杞菊苗香雨足时，芼羹千载忆天随。食盘近觉鱼虾贵，勿笑吴伧啖逐夷。
从潘济叔觅花栽得红蕉凤仙大蓼谓水栀仅有一窠寒窗不可无戏作二绝 其一
许及之（宋代）

幽人怜我学锄耰，寄与花栽一一收。莫道芭蕉失寒暑，凤仙宜夏蓼宜秋。
雪中夜坐杂咏十首 其十
徐瑞（宋代）

看梅不睡非愁夜，对酒高谈别是春。水北山南清兴发，迟明踏雪度烟津。
富山泉
方一夔（宋代）

先故居此山，两翁各婵嫣。少翁复北徙，宅废馀此泉。

翁死且求复，他水辄弃捐。试以真水往，一杯同蜕蝉。

两翁不可见，久矣为飞仙。泽馀有尽世，泉流无竭年。

耜岩少翁后，往岁勘丹铅。倚徙感陈迹，瘦蛟落长笺。

迩来绝妙语，此意谁能传。岂知援溺手，铁石新磨镌。

嗟予世味薄，复水抛荤膻。时时汲脩绠，洗眼看残编。
风波远隔乡关路，目断高堂只梦循Author:许汝霖过青县送匪庵都宪予告还乡三首 其三
钱陈群（清代）

春暮辞朝秋暮还，殷勤恋主畏间关。雄躯谋国容先瘦，谠论匡时舍渐艰。

三载别来留半夕，一湾送去隔千山。独怜衰鬓飘萍梗，目断归帆泪暗潸。
闺中词二十首有序 其十四 乘骑
张元凯（明代）

联镳举袂柳风吹，银镫金莲步步垂。按辔要郎花下语，莫教马首暂参差。
潜圣汪君辱借诗编作小诗归之
袁说友（宋代）

是客胸中春百顷，日夜葩花落毛颍。
奇方珍艳亦不管，绿剩红余尽桃否。
定收三冬充腹肆，那费五车压牛领。
不爱铜雀吻乾燥，正喜诗泉势奔猛。
举檛聊作渔阳掺，成篇半是吴江冷。
谁忧玄豹老云雾，寒谷空蒙光欲炳。
适婺
彭汝砺（宋代）

浮俗区区走利名，吾儒何事亦劳生。昔骑马作衢江计，今买舟为婺女行。

南北东西无定日，艰难险阻亦常情。日多好景谁同咏，樽有清醪且自倾。
颂古四十四首
释师范（宋代）

深深亲下拜，三代礼全该。
此意如不然，玉帛云乎哉。
送华阴隐者
项斯（唐代）

往往到城市，得非征药钱。世人空识面，弟子莫知年。

自说能医死，相期更学仙。近来移住处，毛女旧峰前。
将赴行营劝客同醉
戴叔伦（唐代）

丝管霜天夜，烟尘淮水西。明朝上征去，相伴醉如泥。
题水石松梅
韩淲（宋代）

绝壑移阴上壁间，潺潺犹听泻狂澜。乱梅香喷青松起，但觉庵中六月寒。
偈颂一百零二首
释绍昙（宋代）

妙斲鼻头墁，巧运风斤手。
千圣头边盖覆来，密密绵绵无渗漏。
头辞合土和灰，成就牛栏马廐。
只图一个头知恩，噇饭噇眠，
易宵为昼。翻笑肋尊者，
肋头至席头唧{左口右留}。又笑棱道者，
坐破七蒲团，驴前马后，
至今湖海扬家丑。
【双调】新水令　闺情
赵君祥（元代）

枕痕一线玉生春，未惺忄眼波娇困。别离才几日，消瘦够十分。杜宇愁闻，
无端事系方寸。
【驻马听】寡宿孤辰，岁晚佳期犹未准。旧愁新恨，镜中眉黛镇常颦。一庭
芳草翠铺茵，半帘花雨红成阵。雨声潺，风力劲，韶华即渐消磨尽。
【乔牌儿】绣针儿怕待亲，腮斗儿粉香褪。莺慵燕懒清明近，把闲情相逗引。
【雁儿落】被儿冷龙涎不索薰，人儿远龟卦何须问？路儿阻鱼笺断往来，心
儿邪鹊语难凭信。
【得胜令】静团扇掩歌尘，碜可可罗帕渍啼痕。急煎煎永夜难成梦，孤
另另斜阳半掩门。打叠起殷勤，不索向心中印。折挫了精神，风流病不离身。
【甜水令】这些时情思昏沉，姻缘间阻，相思陡峻。楼上把阑凭，见了些水
绕愁城，树列愁帏，山排愁阵，几般儿对付离人。
【折桂令】楚阳台剩雨残，忘不了私语叮咛，往事纷纭。寂寞兰堂，萧条
锦瑟，孤负芳樽。金花诰七香车前程未稳，紫香囊五言诗旧物空存。醒也销魂，
醉也销魂。怯残春又是残春，怕黄昏又到黄昏。
【离亭宴歇指煞】多情较远天涯近，东皇易老芳菲尽。无言自忖，难改悔志
诚心，怎消磨生死誓？强打捱凄凉运。留连宋玉才，迷恋潘安俊。行思坐盹，免
不得侍儿嘲，遵不得严母训，顾不得傍人论。荣华自有时，恩爱终无分，枉了把
形骸病损。他谎话儿赚韩香，我痴心儿忆何粉。
酥溪寺舍窗前有黄金间璧玉竹可爱谩作二十字
杜范（宋代）

中土太淡素，东皇染半节。
此君已不群，此种更奇绝。
谒萧小山
刘鉴（宋代）

一水凝寒棹不开，几人於此欲船回。
思君却有扁舟兴，半夜直冲风雪来。
桃花坑山
释鉴（宋代）

地僻人居少，林深路转迷。
桃花流水细，不异武陵溪。
感欢时事
王迈（宋代）

闻说永平全盛时，如云冠盖会京师。
新来逐客令严甚，肉食满朝无李斯。
时宰生日诗五首 其五
周紫芝（宋代）

鲁人用真儒，齐田归郓欢。当时号圣相，晏语甚眧焕。

往者遭承平，燕安嗟久玩。三纲既已解，四海兵几半。

天戈不忍挥，胡骑忽云散。功高陋古今，事易止朝旦。

方知今相圣，难复与鲁辨。世罕班马流，无言可称赞。

愿公守成勋，宝历庆千万。芜词不足录，至意良可献。
总管徐侯和余梅百咏辄课七言一章以答来贶
刘克庄（宋代）

作者肩摩似堵墙，君侯殿后独轩昂。
搀先太皞露消息，笑杀书轩泥色香。
能令曹瞒兵渴止，谁云开府□肠刚。
骚坛甚矣荒芜久，评小徐陵合擅场。
多丽 冰
陈维崧（清代）

玉壶中，井花彻底都凝。讶涟漪、风吹难皱，潺湲一夜无声。

太玲风、鳞堂贝阙，偏确荦、玉甃银屏。烈士心边，佳人肌上，一种晶莹彷佛曾。

还应似、飞仙剑侠，灰冷万缘僧。都只被、奇寒苦冻，锻鍊才成。

记前冬、芦沟南下，归舟却阻河淩。四弦弹、颇黎劈裂，万梃击、琴筑琮琤。

玉骇蛟愁，珠飞兕吼，篷窗千里梦魂清。回头笑、京华炙手，岁岁火云蒸。

还亏煞、沿街六月，唤买凉冰。
仰和皇太了殿下明禋庆成诗韵
马廷鸾（宋代）

圣主精禋格，明廷对月深。
元良赞宸极，盛德享天心。
再过天长寺二首 其一
孙觌（宋代）

岩姿露天巧，地胜延隙光。鲸怒四海斗，蜗跧一身藏。

逃空真乐见，憩寂幽梦长。灯暗不复续，卧看月侵床。
过仙游寺
卢纶（唐代）

上方下方雪中路，白云流水如闲步。
数峰行尽犹未归，寂寞经声竹阴暮。
次韵赵帅五首
陈造（宋代）

平时花酒费诗催，块坐愁城谁为开。
六辈妖姬十从事，先生亲遣斩关来。
七谏 其五 自悲
东方朔（两汉）

居愁勤其谁告兮，独永思而忧悲。内自省而不惭兮，操愈坚而不衰。

隐三年而无决兮，岁忽忽其若颓。怜余身不足以卒意兮，冀一见而复归。

哀人事之不幸兮，属天命而委之咸池。身被疾而不閒兮，心沸热其若汤。

冰炭不可以相并兮，吾固知乎命之不长。哀独苦死之无乐兮，惜余年之未央。

悲不反余之所居兮，恨离予之故乡。鸟兽惊而失群兮，犹高飞而哀鸣。

狐死必首丘兮，夫人孰能不反其真情？故人疏而日忘兮，新人近而俞好。

莫能行于杳冥兮，孰能施于无报？苦众人之皆然兮，乘回风而远游。

凌恒山其若陋兮，聊愉娱以忘忧。悲虚言之无实兮，苦众口之铄金。

过故乡而一顾兮，泣歔欷而沾衿。厌白玉以为面兮，怀琬琰以为心。

邪气入而感内兮，施玉色而外淫。何青云之流澜兮，微霜降之蒙蒙。

徐风至而徘徊兮，疾风过之汤汤。闻南藩乐而欲往兮，至会稽而且止。

见韩众而宿之兮，问天道之所在？借浮云以送予兮，载雌霓而为旌。

驾青龙以驰骛兮，班衍衍之冥冥。忽容容其安之兮，超慌忽其焉如。

苦众人之难信兮，愿离群而远举。登峦山而远望兮，好桂树之冬荣。

观天火之炎炀兮，听大壑之波声。引八维以自道兮，含沆瀣以长生。

居不乐以时思兮，食草木之秋实。饮菌若之朝露兮，构桂木而为室。

杂橘柚以为囿兮，列新夷与椒桢。鹍鹤孤而夜号兮，哀居者之诚贞。
霜花腴 彊村先生霜腴图题词
况周颐（清代）

醉扶寿客，近酒边、何知世有沧桑。风雨天涯，燠寒人境，十年顾影情芳。

自持晚香。甚岁华、葵麦斜阳。费肠回、旧约东篱，义熙笺管几吟商。

消得未荒三径，是怀姿卓杰，照映容光。彭泽秋高，郦泉花大，才知瘦亦寻常。

校馀梦凉。引镜看、诗鬓能苍。办餐英、驻景年年，采山烟路长。
蓦山溪（送伯礼）
陆游（宋代）

元戎十乘，出次高唐馆。归去旧鹓行，更何人、齐飞霄汉。瞿唐水鹓，惟是泪波深，催叠鼓，起牙樯，难锁长江断。

春深鳌禁，红日宫砖暖。何处望音尘，黯消魂、层城飞观。人情见惯，不敢恨相忘，梅驿外，蓼滩边，只待除书看。
观灯
王子献（宋代）

春灯绝胜百花芳，元夕纷华盛福唐。银烛烧空排丽景，鳌山耸福观祥光。

管弦喧夜千秋岁，罗绮填街百和香。欲识神君行乐意，姑循前哲事祈禳。
升上人过石门
释德洪（宋代）

门巷榆钱叠紫苔，十年心事首重回。暑风院落书签响，烟雨江村画牒开。

瓦枕藤床初破睡，蔗浆冰椀欲生埃。风檐独立看遗照，忽有溪僧犯犬来。
翔泳堂酒边
白珽（元代）

环辞度得雪儿歌，浓墨斜书碧玉柯。
醉折芙蓉薰酒盏，里湖凉似外湖多。
寻陆鸿渐不遇
皎然（唐代）

移家虽带郭，野径入桑麻。
近种篱边菊，秋来未著花。
扣门无犬吠，欲去问西家。
报道山中去，归时每日斜。(归时 一作：归来)
书仁里族侄佐时家庆卷后八绝 其四
程敏政（明代）

梦中疑有笔生花，不比书窗学画鸦。努力顾名思擢第，读书休负好年华。
常山道中 其二
赵蕃（宋代）

烟雨濛濛鸡犬声，道长人寂掩柴荆。漫山桃李浑无数，归近何妨细作程。
出塞四首借用秦少游韵
陆游（宋代）

北伐下辽碣，西征取伊凉。
壮士凯歌归，岂复赋国殇。
连颈俘女真，贷死遗牧羊。
犬豕何足雠，汝自承余殃。
代赠
张耒（宋代）

洞房飞香作春雾，仙人劝酒香中语。
明眸第二紫云娘，莺学歌声柳如舞。
蹙眉长歌澧有兰，银钩请君春草篇。
繁弦高张烛烧夜，玉壶未尽参在天。
春泥雪消淮上路，东风浪头惊客橹。
恼公旧事几梦魂，过眼相逢一风雨，
黄流清洛上天汉。吴山洞庭藏水府。
谩题诗句寄归舟，江口风狂那得渡。
吕宣徽挽歌二首 其一
司马光（宋代）

奕世台衡贵，盈门绂冕荣。遐方流惠化，殊俗詟威声。

宥密资忠力，安平寄老成。遽骑箕尾去，何以慰苍生。
杂咏下 云起亭
洪适（宋代）

水穷云四起，出岫本无心。莫负苍生望，须为旱岁霖。
行路难·奉君五彩凤凰之绮幄
刘炳（明代）

奉君五彩凤凰之绮幄，七宝鸳鸯之锦床，博山氤氲之冰屑
，金盘沆瀣之琼浆。
春风无情不相待，朱颜绿鬓年年改。
姑苏台上鼓如雷，四时歌舞百花开。
当年意气今安在，鬼火如灯秋似海。
送韩奉礼随侍之许昌
梅尧臣（宋代）

岸之侧，多菖蒲。
岸之下，多乳鱼。
乳鱼可以馔，菖蒲可以葅。
羡君调膳去且乐，因使无忘寄我书。
春日书怀
薛能（唐代）

伯牙琴绝岂求知，往往情牵自有诗。垄月正当寒食夜，

春阴初过海棠时。耽书未必酬良相，断酒唯堪作老师。

多病不任衣更薄，东风台上莫相吹。
书黄筌画雀
苏轼（宋代）

黄筌画飞鸟，颈足皆展。或曰：飞鸟缩颈则展足，缩足则展颈，无两展者。验之信然。乃知观物不审者，虽画师且不能，况其大者乎？君子是以务学而好问也。
华亭百咏·陆机茸
许尚（宋代）

二陆为童日，驱驰屡忘归。
至今桑柘响，禽鸟尚惊飞。
谢浙漕刘忠顺郎中送簟
张方平（宋代）

玉水一方光潋滟，霜华八尺翠琅玕。卧来病骨殊清快，胜饵西山五色丸。
奉寄余廷心元帅是时出镇之舒州
成廷圭（元代）

保障江淮数十州，中流屹立见君侯。苍生几堕巅厓苦，白发因分社稷忧。

虮虱竟年生介胄，貂蝉今日出兜鍪。玉堂应有昌黎颂，刻在龙眠最上头。
多景楼故址
林景熙（宋代）

灰飞百尺景愁人，断础残芜但鹿群。
对峙金焦两拳石，平分淮浙半江云。
乾坤几沸萧公镬，风浪空藏郭氏坟。
野衲不知兴废事，梵宫金碧自纷纷。
桐溪
释文珦（宋代）

修梧散瑶碧，溪水涵清漪。
凡翼毋饮栖，凤鸟当来仪。
山人以自鸣，俗士安能知。
陵谷可变迁，此志当勿移。
广陵
蔡襄（宋代）

广陵归客叹飞蓬，怀古伤离向此中。
前世翻波那复问，十年弹指已成空。
楼头画角催残日，城上寒鸦噪晚风。
井径萧条人不见，又随潮信度江东。
太上閤端午帖子 其三
许及之（宋代）

傍阶葵萼倾红日，映水榴花染绛云。鱼戏亦知天意乐，行行吹起碧波纹。
和袭美虎丘寺西小溪闲泛三绝
陆龟蒙（唐代）

树号相思枝拂地，鸟语提壶声满溪。

云涯一里千万曲，直是渔翁行也迷。

荒柳卧波浑似困，宿云遮坞未全痴。

云情柳意萧萧会，若问诸馀总不知。

每逢孤屿一倚楫，便欲狂歌同采薇。

任是烟萝中待月，不妨欹枕扣舷归。
逃席
徐积（宋代）

主人虽好事，其来不知几。胡不筑高垣，胡不关重扉。

不敢直道退，遂由邪径归。饮过即有疾，何以慰亲闱。
鹧鸪天 围襄阳
张弘范（元代）

铁甲珊珊渡汉江，南蛮犹自不归降。东西势列千层厚，南北军屯百万长。

弓扣月，剑磨霜，征鞍遥日下襄阳。玉门今日功劳了，好去临江醉一场。
蝶
刘克庄（宋代）

庄周言达理，吾以蝶为优。
无想亦无梦，有身长有愁。
琴西引疾归里复以诗贻之
俞樾（清代）

问说高堂已白头，书来苦劝早归休。匆匆春梦收残局，落落晨星感昔游。

廿载名场同得失，两家诗派异源流。男儿不副旂常志，尚有名山一席留。
入山
王谌（南北朝）

入却山来事事宜，眼边何处不关诗。
风飘花片上书册，水浸山峰入砚池。
酒欲饮时斟易尽，棋当胜处著嫌迟。
个中自有无穷趣，莫遣儿曹取次知。
放船和子远韵
王之道（宋代）

冬温寒日好，岁晚早梅开。
帆脚随风转，江流与岸回。
坐怜青嶂远，静见白鸥来。
水驿三千里，斯游亦壮哉。
宫中夜景
范薇（清代）

博得君王宠，羊车去又来。金炉香篆袅，玉阙漏声催。

春色桃腮妒，秋波柳眼开。《霓裳》歌一曲，明月上宫槐。
偈颂三十四首
释如净（宋代）

露柱怀胎，忽然爆裂。
突出无孔铁槌，历劫都卢败缺。
留湖心寺
陈昌时（宋代）

出城五里凄无宿，清境光辉日遍曝。
水仙飞结空中楼，佛香吹化莲花国。
老僧坐久忘身心，夜凉恍住蛟人屋。
何当使我出世愁，苔迳幽窗鸿弄艺。
次韵李相公偶成
姚孝锡（宋代）

帘鸟唤归梦，竹风追夕凉。
感时空有泪，却老分无方。
流水依山白，孤云带日黄。
无人共尊酒，散发卧藜床。
唐宫词补遗
宋无（元代）

海内升平服四夷，远邦贡物尽珍奇。
近颂手诏俱亭罢，独许南方进荔枝。
九日廿二日西馆雨中作
孔武仲（宋代）

西馆萧然拥罽裘，浑无桃李似潘侯。
路多绿竹遮栏雨，池有残荷掩映秋。
蛮獠讴歌逢乐岁，江湖风景忆扁舟。
衣冠到底为身累，秖慕逍遥寄一丘。
宴噶尔藏多尔济等即席得句
弘历（清代）

风清日朗好秋时，嘉会新藩式燕仪。众建一如札萨克，悉臣今逮绰罗斯。

露瀼毕令沾三爵，月上仍教阅九枝。讵我怀柔能致远，神尧威惠万年垂。
度支苏员外才翁挽歌二首 其一
刘敞（宋代）

湖海青云士，元龙如古人。草书到圣地，词学洎天伦。

零落风流尽，平生意气亲。空存华屋处，寂寞已埃尘。
赋翁仲
陈郁（宋代）

铜仙擎露秋风表，珍重刘郎千万寿。
老瞒鼎贻孙老谋，因逼此仙俱受垢。
仙宁折骨拒非招，耻为奸雄效奔走。
污名翁仲俾司门，口不能言自否。
洛阳宫殿一灰飞，天上此标独长久。
君不见堂隐霸城，万古六丁驱鬼守。
二月十七日辞郢州值襄阳人至
项安世（宋代）

谩说离家已半年，春风吹草绿如烟。马军恰与征人会，此出那知不系天。
荔枝香近
陈允平（宋代）

杜宇声声频唤，春渐去。暗碧柳色依依，湖上迷青雾。残香净洗红兰，昨夜朱铅雨。金泥帐底，双虬自沈乳。

天际，渐迤逦片帆南浦。一笑蔷薇，别后酒杯慵举。江上琵琶，莫遣东风误鹦鹉。泪拥通宵蜡炬。
与超然至谷山寻崇禅师遗踪
释德洪（宋代）

行尽湘西十里松，到门却立数诸峰。崇公事迹无寻处，庭下春泥见虎踪。
寓言二首
王安石（宋代）

太虚无实可追寻，叶落松枝谩古今。
若见桃花生圣解，不疑还自有疑心。
茅斋成乾元圭老以拄杖旄牛拂见遗成二绝句以报之 其一
李纲（宋代）

横挑世界鸿毛举，平打虚空冰片消。今日拈来居士手，穿云渡水且逍遥。
七月二十七日午到钓滩登其台偶成二绝 其一
杜范（宋代）

高人作计亦迂哉，千尺崔嵬著钓台。握手故人留不住，有鱼那肯上钩来。
七言和邵兴宗还馆
沈遘（宋代）

三年重到集仙庭，却理陈编不自停。阁下旧题几已暗，壁中遗简尚馀青。

故人扰扰谁相好，世事悠悠我特醒。坐看重云开白日，独摇修翮入高冥。
鹧鸪天（冬至上李漕）
石孝友（宋代）

万里羁孤困一箪。平头四十误儒冠。舜弦广播薰风暖，邹律潜消黍谷寒。

楼谩倚，剑休弹。看君行复上金銮。凤池波里求余润，蚖肆泥中岂久蟠。
秋夜
孟淑卿（明代）

豆花雨过晚生凉，林馆孤眠怯夜长。
自是愁多不成寐，非缘金井有啼螀。
秋夜作
李昌符（唐代）

数亩池塘近杜陵，秋天寂寞夜云凝。芙蓉叶上三更雨，

蟋蟀声中一点灯。迹避险巇翻失路，心归闲淡不因僧。

既逢上国陈诗日，长守林泉亦未能。
偈颂十四首
释宗杲（宋代）

荒田无人耕，耕著有人争。
无风荷叶动，决定有鱼行。
呈张贞居
王鉴（魏晋）

句曲山人毛发古，苍龙为剑羽衣轻。道高不入方士格，海内惟闻外史名。

石菌依稀丹气动，玉壶潋滟紫文生。孤山祠与楼居近，应傍梅花领鹤行。
赠湖南李思齐处士
韩偓（唐代）

两板船头浊酒壶，七丝琴畔白髭须。三春日日黄梅雨，

孤客年年青草湖。燕侠冰霜难狎近，楚狂锋刃触凡愚。

知余绝粒窥仙事，许到名山看药炉。
秋夜
吴激（宋代）

岂有涓埃补盛明，强扶衰病厕豪英。夜窗灯火青相对，晓镜髭须白几茎。

年去年来还似梦，江南江北若为情。石田茅舍君家近，借与林泉送此生。
梅花喜神谱·烂熳二十八枝
宋伯仁（宋代）

很禽忘所俦，翻身拿鸟雀。
羽毛同所天，何夺强凌弱。
同诸友送潘文叔出郊
赵蕃（宋代）

数月卧城郭，兹晨历郊原。
林莺语声近，陂鹭背影翻。
稻栽已遍亩，桑采无剩园。
因行一欣尔，送友重惘然。
送曾黯游夔州
张祜（唐代）

不远夔州路，层波滟滪连。下来千里峡，入去一条天。

树色秋帆上，滩声夜枕前。何堪正危侧，百丈半山颠。
守岁五首
薛嵎（宋代）

平日过从乏贵游，更来湖上棹扁舟。
除将儿女年年拜，邻舍相逢坐即休。
云栖寺
徐咸安（清代）

云栖最高处，快意一登临。鸟度碧山远，僧行黄叶深。

修篁团翠色，流水滴清音。萧寺偶留憩，佛镫明我心。
野望
伦以诜（明代）

野望杳无际，萧然尘虑微。山光摇客舫，水色上人衣。

潮带清风至，云兼白鸟飞。乡关虽咫尺，客思转依依。
僧若珪求短偈
吴潜（宋代）

黄连甜兮甘草苦，这些滋味许谁知。
宰官具足端严相，毕竟元无病可医。
损戒二首
洪咨夔（宋代）

野虞雉为媒，谷谷雌召雄。
阴机发翳绿，碎迸锦缬红。
耳目诱於物，颠倒不有躬。
窒慾当如泽，涵渟清镜空。
夏日寄高尊卿
魏时敏（明代）

林屋虚寒半掩扉，野情偏称绿荷衣。
柳风乍起燕雏软，梅雨初晴荔子肥。
岁月无情催客老，溪山有意待君归。
浮沉世事何须问，好整纶竿坐钓矶。
再韵谢张持甫过访二首 其一
刘宰（宋代）

瓮牖篝灯一笑同，地炉烧火愧家风。论财以义轻浮俗，论道归儒识至公。

行异于时方易沮，理趋于数要深穷。老来狂斐君无诮，他石犹堪付玉工。
过虎头岩
释正觉（宋代）

空岩俨若虎头苍，云腻岩前草木光。
竹吐锦萌春雨饱，松含黄粉野吹香。
石床蟠足散征倦，道境洗心聊坐忘。
投饭上方兰若去，未能痴学顾长康。
董秀才斯张（六首）
文震亨（明代）

斯张字遐周，归安人。
故宗伯份之孙也。
少负隽才，为同里吴允兆所许。
长与吴门王亦房赓唱。
善病，药碗不去口，喀喀呕血，犹伏床枕书。
年未四十而卒。
撰《广博物志》四十卷。
明妃
黄庚（元代）

一函香骨埋沙漠，魂魄多应绕汉庭。
惟有春风知此恨，年年吹指草痕青。
代牡丹酬答
田锡（宋代）

舒元舆是赋家流，我有余妍不尽收。
今日谢君贻好句，恨无双佩略相酬。
神仙见谪情虽薄，风雨相轻恨未休。
为报悦人须以礼，不同苏小而惭羞。
题虎丘次蒲章二公韵
刘淑（宋代）

衮席频虚未赐环，游心暂寄水云间。霓旌初下姑苏苑，蜡屐先寻虎踞山。

高兴不辞溪路险，幽情更羡野僧闲。留连景物慵回首，画舫寒侵暮角还。
和李自得题咏小园上下平韵三十首 其十五 十五删
邓云霄（明代）

远枉青莲驾，重瞻紫气还。诗名高海内，浪迹寄人间。

击钵催联句，支颐共看山。细谈濠上理，身外得长闲。
送僧
释重顯（宋代）

春云情既高，片段飞虚碧。
去留机未消，今古望还积。
澄澄天影回，杳杳地形直。
别夜共相思，谁栖此泉石。
淮上舟夜
邵咏（清代）

淮南雨晴夜，初夏似新秋。月色兼凉起，河声入梦流。

艰难依蹇仆，飘泊信孤舟。应识回家日，惊心念旧游。
寒食
王禹偁（宋代）

寒食江都郡，青旗卖楚醪。
楼台藏绿柳，篱落露红桃。
妓女穿轻屐，笙歌泛小舠。
史君慵不出，愁坐读离骚。
送周判官元范赴越
贾岛（唐代）

原下相逢便别离，蝉鸣关路使回时。过淮渐有悬帆兴，

到越应将坠叶期。城上秋山生菊早，驿西寒渡落潮迟。

已曾几遍随旌旆，去谒荒郊大禹祠。
次韵审知见示梅花长句
赵蕃（宋代）

春入孤山今主谁，空留四海旧传诗。
平生我亦有成约，病起骤欣逢好枝。
欲向园林穷胜处，不堪风雨苦淹时。
忽来绝唱惊寒眼，势比南朝更崛奇。
夹竹桃花 其二
王世懋（明代）

何来武陵色，移植向深闺。叶不迎秋堕，花仍入夏齐。

菲菲能拂石，冉冉更成蹊。尚挟风霜气，流莺未敢栖。
答刘安抚
释宗杲（宋代）

毛锥子上通消息，争似亡言绝见知。
后夜一轮空界月，清光千里共依依。
清平乐
晏几道（宋代）

春云绿处。又见归鸿去。侧帽风前花满路。冶叶倡条情绪。

红楼前酒新开。曾携翠袖同来。醉弄影娥池水，短箫吹落残梅。
故蕲州玉刑部阁老挽歌五首
杨亿（宋代）

楚客离骚怨，子牟江海心。
积忧偏损寿，多病未妨吟。
野鸟俄窥舍，甘棠已结阴。
郡中应罢市，遗爱在人深。
游九锁山·入九锁山门
林景熙（宋代）

肥马轻裘到此难，名标九锁翠微间。
天开洞府几千载，地隔风尘此一关。
谢屐空邻迷雁荡，苏诗不是梦庐山。
他生修得清缘在，似扣金堂觅大还。
鹊桥仙（岩桂和韵）
赵孟坚（宋代）

明金点染，枝头初见，四出如将刀翦。芳心才露一些儿，早已被、西风传遍。

归来醉也，香凝襟神，疑向广寒宫殿。便须著个胆瓶儿，夜深在、枕屏根畔。
奉酬
邓忠臣（宋代）

试场未动文书静，官舍相联步履过。
千丈苍波争倚薄，十围便腹有森罗。
登临已结骚人恨，填委终翻劳者歌。
后夜中秋佳月色，惟予不饮奈明何。
春郊
黎简（清代）

桃花藉芳草，白马出花嘶。初鸟声犹涩，春人年并齐。

含思各深浅，同里异东西。相见不相问，青山畏日低。
季夏郊墅即事
程公许（宋代）

怒雷送雨五更残，文石花藤探借寒。
腥秽百年须一洗，五云深处是长安。
醉里送裴子赴镇西
岑参（唐代）

醉后未能别，待醒方送君。
看君走马去，直上天山云。
遣兴
李吕（宋代）

生人无喜怒，喜怒由外触。
平地有风波，安居多鸩毒。
缅怀先哲士，每用此理烛。
颜子不贰迁，所乐一瓢足。
又读平泉花木记 其一
文彦博（宋代）

历览平泉记，文饶性苦奢。如何伊上墅，多是日南花。

美荫皆奇树，清芬悉异葩。安知桃李盛，不及晋公家。
丹霞十二绝 其五 片鳞岩
成鹫（清代）

千松千竹倚千岩，一石一泉成一庵。尽道乘龙人去后，片鳞留影在山南。
得沙苑榲桲戏酬
梅尧臣（宋代）

蒺藜已枯天马归，嫩蜡笼黄霜冒干。
不比江南楂柚酸，橐驼载与吴人看。
酬人偈
释宗振（宋代）

我有一机，直下示伊。
青天霹雳，电卷星驰。
德山临济，棒喝徒施。
不传之妙，於汝何亏。
尧庙
刘克庄（宋代）

帝与天同大，天存帝亦存。
桑麻通绝徼，箫鼓出深村。
水至孤亭合，山居列岫尊。
尚馀土阶意，樵牧践篱藩。
徐成之园亭三咏·瑞香槛子
孔武仲（宋代）

异国携来看愈新，移当樽俎会嘉宾。
虽无绝艳惊流俗，为有清香得近人。
烛下更宜观态度，酒阑尤觉醒精神。
湖南莫作淹留叹，已见浔阳二月春。
长沙劝耕
真德秀（宋代）

不教言语太艰深，为要人人可讽吟。
把向田间歌几遍，儿童亦识使君心。
一丛花 游朱氏园亭
尤侗（清代）

江村踏踏半平沙。木槿缚篱笆。谁引刘郎来洞口，隔墙见、人面桃花。

数曲栏杆，几条书画，也算小山家。

主人白发话烟霞。虚阁倚风斜。池边指点平安竹，谷雨近、芍药抽芽。

新出笋尖，旧藏桂子，撮合点新茶。
莫如吟
邵雍（宋代）

仁莫如父子，义莫如君臣。
二者尚有失，自馀恶足论。
即事十二首 其三
李光（宋代）

榕叶阴阴日向西，翠禽无语画帘垂。晚凉庭院经行好，洗出蕉花一两枝。
次韵答赵之源仍简演师
王灼（宋代）

年年春事寄征鞍，一笑归来已强颜。
但得从今千日醉，宁论自古四并难。
怜君不怕凭乌几，顾我犹知爱碧山。
应许相携学寒拾，同参饶舌老丰干。
菩萨蛮·绿云鬓上飞金雀
牛峤（唐代）

绿云鬓上飞金雀，愁眉敛翠春烟薄。香阁掩芙蓉，画屏山几重。
窗寒天欲曙，犹结同心苣。啼粉污罗衣，问郎何日归？
秋闺
王同祖（宋代）

零露瀼瀼夜气浮，嫩寒差力五更头。
邻鸡啼破交加梦，冷浸梧桐月一钩。
朱贡父自尚书郎领宪河朔会高阳阙守因摄帅事以诗寄之且觅蟹螯
赵鼎臣（宋代）

清渭三年伴浊泾，鸿毛一举便冥冥。帐前共听将军令，塞下争看使者星。

四坐应刘邀俊彦，两行燕赵列娉婷。只知左手持螯美，不念贫交正独醒。
赠黄宜中先生之任高州教授时在通城
谢廷柱（明代）

九峰照离筵，秀水涤我觞。相见曾几回，送别是异乡。

溪含岁寒色，人近桑榆光。谁能不痛饮，慰此百感肠。

金兰本同调，松梢萝带长。三华旧游地，回首三十霜。

江湖各糜禄，松菊应就荒。君携经笥腹，去坐郡侯庠。

楚山雪初霁，越海天茫茫。化雨固在兹，条教或更张。

会闻岭南士，丹凤鸣高冈。宪臣愧非才，谬迷期有匡。

君行不可留，子怀在云庄。
赠郑赓高士
赵抃（宋代）

易有幽人象，天垂处士星。知音辞相府，归养为亲庭。

閒和碧云句，深穷白首经。惟贤二千石，优顾眼尤青。
学圃堂遗兴
邹清（清代）

南园一径已荒芜，一日来樵一束刍。拳石垒成山意画，楛渠开到水萦纡。

平坡好植千竿竹，浅汭堪栽半亩蔬。汲井浇花亲抱瓮，个农原是带经锄。
夜饮二首 其二
张纲（宋代）

年少诗狂不自禁，那堪客里听孤砧。窗寒夜半月初上，酒尽欲眠愁更深。
次韵日新九日书事
程洵（宋代）

登高不惜蹑凌兢，乐此佳辰古所名。白堕从今无远寄，黄花依旧弄秋荣。

霜凋万木天地肃，水落百川波浪平。更喜晚来风力软，恋头破帽亦多情。
书事学谢康乐
晁说之（宋代）

南北夐绵络，同名圁与鄞。岁月老羁旅，何事勤所勤。

情胜古今契，身以邪正分。清音幸先后，旷怀得朝曛。

山腰转嘉树，风袖落閒云。盘磴去来迷，飞泉高下闻。

龙柏肯予媾，上苑侍吾君。三花论缱绻，丹丘旧絪缊。

中抱既兀兀，外骛徒纷纷。映窗有翰墨，满架亦典坟。

摅虹宫栋宇，流汗程斧斤。少时喜诡俗，老境思迨群。

不复梦江湖，诗成心自欣。
减字木兰花
沈瀛（宋代）

圣经五止。止向丘隅黄鸟喜。广大儒风。一贯三才万类通。

太羹玄酒。圣域能跻民域寿。支派从何。关内濂溪洛涧多。
送曹辅赴闽漕
苏轼（宋代）

曹子本儒侠，笔势翻涛澜。
往来戎马间，边风裂儒冠。
诗成横槊里，楯墨何曾干。
一旦事远游，红尘隔严滩。
平生羊炙口，并海搜盐酸。
一从荔枝食，岂念苜蓿槃。
我亦江海人，市朝非所安。
常恐青霞志，坐随白发阑。
渊明赋归去，谈笑便解官。
今我何为者，索身良独难。
凭君问清淮，秋水今几竿。
我舟何时发，霜露日已寒。
九日滇府南楼
鄂貌图（清代）

来登百尺楼，举目见梁州。山峻环滇海，云低压瘴流。

一生常作客，万里共悲秋。不有尊中酒，难忘六诏愁。
呈胡舍人二首
释宝昙（宋代）

官闲无事只深禅，斋戒何曾废客烟。
总是老夫贪佛日，未妨天眼识公年。
江湖满意藏诗笥，鸥鸟无心傍客船。
参井黄昏云雾里，光明犹有一灯传。
一萼红 红梅
俞庆曾（清代）

霜娟娟。似微醺乍醒，无力倚阑干。霞透铢衣，脂凝瘦骨，羡君顾影翩翩。

曾思否、红罗亭外，明月底、能受晓风尖。一点冰心，轻它凡艳，斗色争妍。

手撚一枝春色，正频思寄远，喜遇鸿旋。混迹红尘，犹怀丹灶，未许桃李随肩。

因疑是、杏花颜色，立花阴、细细认娇颜。记起相逢旧日，玉照堂前。
侄阿钟觅字与诗
姚勉（宋代）

阿钟五岁已大奇，从我觅字与觅诗。
栗梨不爱爱纸笔，此意岂是寻常儿。
吟诗写字非难事，字画是心诗是志。
器量充周志气宏，劲笔雄辞皆极致。
吾家鼻祖丰城公，庭叱百万无虓雄。
子孙世袭节义风，流传直至江西翁。
江西夫子今希有，四经七举为龙首。
不作孙弘曲学儒，文章只是宗元佑。
祖宗积善源深长，争奇竞秀生诸郎。
诸郎更有如钟者，引领丹山群凤凰。
晓窗读书肯至午，夜灯琅琅明月庑。
只今小年已勤苦，从此读书到十五。
贯经窗史包今古，雪坡痴叔未足多，
十驽骥子一跃过。河南晁氏曾有样，
二十子弟俱高科。汝今群从多兄弟，
勋业相期各如意。家塾相师学圣贤，
庙堂再拜传忠义。羲献帖，李杜诗，
遗踪虽在不必追。
请赓庆历徂徕颂，更立中兴浯水碑。
答和吕侍读
欧阳修（宋代）

昔日题舆媿屈贤，今来还见拥朱轓。
笑谈二纪思如昨，名望三朝老更尊。
野径冷香黄菊秀，平湖斜照白鸥翻。
此中自有忘言趣，病客犹堪奉一樽。
钓鱼城王张二忠臣词
杨慎（明代）

钓鱼城下江水清，荒烟古垒气犹生。睢阳百战有健将，墨翟九犹无降兵。

犀舟曾挥白羽扇，雄剑几断曼胡缨。西湖日夜尚歌舞，只待崖山航海行。
闲趣
陆游（宋代）

濯罢铜驼陌上尘，此生长作水云人。
更贫家业犹供酒，未死年光尽属身。
闭户棋声闻腷膊，卷帘山色对嶙峋。
贵公漫说林间事，东路何人岸角巾？
紫宸殿正旦宴教坊口号
苏颂（宋代）

敦牂开岁斗回杓，共庆元正视朔朝。
仗下法官陈禹会，宴开平乐奏虞韶。
北邦肤使星持节，近侍词臣颂献椒。
共效华封人吉语，勤勤三请祝唐尧。
绀圃即事
紫柏大师（明代）

小居在旷野，寂无尘俗想。
疏钟深夜闻，六根泻清响。
昼读天竺书，幽窗思忽晃。
犬吠桃花阴，麦浪人来往。
最爱晚雨晴，空林返照爽。
北园书事三首 其二
李昭玘（宋代）

得丧有万理，古今犹一区。鹤凫元自足，蛮触竟同枯。
塞下曲
张祜（唐代）

二十逐嫖姚，分兵远戍辽。
雪迷经塞夜，冰壮渡河朝。
促放雕难下，生骑马未调。
小儒何足问，看取剑横腰。
客京口
戴表元（宋代）

酒酽花秾鼓聒天，百年成此好山川。黄烟暮接淮南火，白米秋山浙右船。

碑古犹多埋鹤寺，田高耕遍卧牛阡。陈踪兴废何由问，只忆风流老米颠。
海棠春 其二 再用韵
吴潜（宋代）

嫩晴还更宜轻雨。最好处、欲开未吐。一点聘梅心，千古凭谁语。

脸霞晕锦娇人处。肯浪逐、红围翠舞。银烛莫高烧，春梦无多许。
泊流河
周正方（明代）

乘月步流河，茅檐两岸多。归人犹待渡，栖鸟尚争柯。

尘舆市喧息，风移帆影过。洞箫谁按曲，音韵若清和。
六友诗寄林景云留寿国林道初俞季渊·节友
刘黻（宋代）

节友独爱秋，相得匪迟暮。
受气惟至正，睟见黄与素。
饱谙风露味，甘守烟霞痼。
如何千载人，仅一渊明遇。
钓台
徐德辉（宋代）

归把滩头旧钓竿，帝王只作故人看。
此身合向丘林著，汉祚已如磐石安。
流水雹表千古在，客星有影九天寒。
到头笑杀鸱夷子，便下扁舟去也难。
小疾谢客
陆游（宋代）

小疾深居不唤医，消摇更觉胜平时。
痴人未害看周易，名士真须读楚辞。
绿径风斜花片片，画廊人静雨丝丝。
晚来顿觉清羸甚，自置篝炉煮粟糜。
谐谑
刘郛（宋代）

坐上若有一点红，斗筲之器成千钟。坐上若无油木梳，烹龙庖凤皆成虚。
夜泉
袁中道（明代）

山白鸟忽鸣，石冷霜欲结。
流泉得月光，化为一溪雪。
贺新郎 残词见呜鹤余音卷四
陈益之（宋代）

满酌开怀酒。算人生、不如意事，十常八九。造化小儿真厮戏，到了翻前覆后。谩只向、尘中奔走。多满时贤口。
又一首
王庭圭（宋代）

曾看词锋战举场，弟兄旗鼓略相当。两贤方折月中桂，此老翻为地下郎。

弟妹力携家数口，文章空费纸千张。广寒宫里丛生桂，何日飘来垄上芳。
灵芝宫
郭祥正（宋代）

灵芝宫，乃在沧海之上，白云之中。楼阁缥缈金间碧，玉花露湿中随风。

寒光长莹别有月，笙箫间作春冲融。来时不记梦中路，觉后唯闻长乐钟。

神仙谁云与世隔，暂游复返精诚通。倏然物化岂真往，举杯彷佛声传空。

蓬莱异馆信非妄，罗池庙食今犹丰。仕途机阱了可畏，天地虽广身不容。

低催至死寄僧榻，旷达一念超樊笼。挥毫不似人间世，想见光焰如长虹。
句
鲜于侁（宋代）

人寻载酒地，雨破看花期。
点绛唇
王安礼（宋代）

春睡腾腾，觉来鸳被堆香暖。起来慵懒。触目情何限。

深院日斜，人静花阴转。柔肠断。凭高不见。芳草连天远。
陕下厉玄侍御宅五题。垂钓亭
姚合（唐代）

由钓起茅亭，柴扉复竹楹。波清见丝影，坐久识鱼情。

白鸟依窗宿，青蒲傍砌生。欲同渔父舍，须自减逢迎。
杂兴
陆游（宋代）

灵府宁容一物侵？此身只合老山林。
何由挽得银河水，净洗群生忿欲心？
和黄户曹投赠二首
刘克庄（宋代）

羞问胡奴乞米炊，君恩朴断老儋祠。
蚤赓殿阁微凉作，晚课田园杂兴诗。
洛下共游无在者，岩头末句欲传谁。
天公别有相裨补，素发星星两鬓垂。
满江红 洗肠池瀑布
路有声（清代）

翠碧苍崖，谁散却、夜珠千斛。凝望处，素涛如练，乱飞寒玉。

尘世百年肠欲洗，空山六月肌生粟。甚天台，华顶石梁奇，人闲独。

樵唱断，松风续。猿啸罢，琴声促。恍银虬出海，搅翻林谷。

老树阴阴临槛冷，飞花点点随流曲。更须携、茶灶酒瓢来，和云宿。
题韩允传所藏钱舜举山居图 其五
郑真（明代）

白云相望海天遥，桂树山中不受招。故国百年遗老尽，画图披玩似琼瑶。
信中惠竹以诗谢之
苏过（宋代）

筚门生窦百不宜，大红艳紫无所施。主人爱竹尤成癖，独欠此物如渴饥。

君家十亩等茨束，罗生川谷壤藩篱。拣林许我恣所爱，有力夜负竹不知。

朝来窗影忽散乱，起看檐角风离披。总干山立屹不动，高节白首贯四时。

我方病卧呼不醒，一篇忽得陈琳词。头风去体未足道，岁寒非子当谁期。

明朝戢戢迸犀玉，请看箨龙头角奇。千竿共战风雨夕，记取苗裔来葛陂。
送方叔高赋得长安道
甘立（元代）

灞陵桥上秋风早，行人晓出长安道。长安城头乌正啼，长安陌上闻朝鸡。

征车遥遥行复止，征马萧萧鸣不已。将军年少美且都，黄金箭镞雕玉弧。

未央前殿进书罢，诸生拜官辞石渠。将军归去亦草草，长安道边人羡好。

莫怜贾谊谪长沙，不见冯唐禁中老。
送葵廉父赴赣辟
赵汝绩（宋代）

西山影淡水无声，知道扁舟破晓行。
我欲梦魂随去棹，君应望眼断高城。
红莲绿水官中事，白酒黄花客里程。
从此郁孤台上月，十分知为故人明。
归来
徐照（宋代）

归来长独坐，谁更伴吾行。
不念为生拙，偏思得句清。
园晴秋菜少，井涸夜泉生。
爱听灯前雨，松声相杂鸣。
农桑
陆游（宋代）

水长人家浸稻秧，蚕生女手摘桑黄。
差科未起身无事，邻曲相过日正长。
送张司户
项安世（宋代）

谁道卢门病客多，先生有药起沈疴。
儒家自昔无追拒，贱子经年赖琢磨。
点铁成金聊尔耳，绝尘瞠后拟如何。
他时若谒安昌第，只愿论文不愿他。
元日寄成父四首 其四
赵蕃（宋代）

客里那知岁月迁，梅花报我又今年。兰溪桥下扁舟泊，把笔题诗意惘然。
霜天晓角
陈允平（宋代）

玄霜绛雪。散作秋林缬。昨夜西风吹过，最好是、睡时节。

香绝。高处折。中秋还有月。此际人间天上，是两个、广寒阙。
孙曼叔待制安抚至陕西先以诗寄
强至（宋代）

不同四客老商山，朝出东宫暮近班。
鹏翼岂容时暂息，龙鳞只自岁馀攀。
身犹侍从先康济，心与生灵共歉艰。
郡国尚闻愆雨泽，朝廷西顾动天颜。
凌虚禁阁违登降，触热轺车事往还。
赤地相望千里外，清风一洒百尘间。
谁知奉使今持节，比见从戎昨过关。
漫学弹冠贡公喜，鬓毛萧飒欲投閒。
缘识
宋太宗（宋代）

君子淡交如似水，小人交结甘如醴。
微窪浪息派分流，倏忽之间生谤毁。
但去骄矜添意气，贞松全胜凡花卉。
狂风秪是有尘埃，大海潮宗深无底。
太真入宫图二首
赵文（宋代）

未舞霓裳宝髻斜，流苏帐里再盘鸦。
君王细看春风面，终是香云减一些。
洞仙歌 吴江枫老，以杂树閒之，尤鲜丽可玩，舟中读玉泉咏叶诸词，即用其韵以志幽赏
王鹏运（清代）

疏黄败绿，爱寒林江步。掩映吴枫冷红舞。炫秋容、最是径转帆回，鸦背闪、点点夕阳明处。

暮山岚翠敛，持底明妆，认取笼烟几行树。老去绮情删，沟水东西，愁更忆、题琼残句。

尽艳入、诗心比春花，叹谁识鏖霜，岁寒良苦。
与次道集贤谏议元素翰林赴冲卿枢密谏议见招
苏颂（宋代）

江淮罢郡许归朝，台阁重来鬓渐凋。
内禁群英容接武，西枢元弼记尝僚。
当年已绝坐中礼，此日犹蒙客右招。
衰病无堪还自慰，交游相继上层霄。
游峨杂咏 其二
白约（宋代）

树倒因成路，林开忽见村。鸟音传木杪，梵语出云根。

雪色连春夏，风声接晓昏。徘徊幽兴极，回首谢烦喧。
维摩居士赞
释师范（宋代）

诈病从来不可医，文殊特为下针锥。
事褫一啄长三尺，问著依针似鼓槌。
示疾毗耶，平地风波。
医不得处，病在口多。
来仙阁
邹浩（宋代）

偶向人间作谪仙，翛然来此住经年。君臣鼎内重相合，日月壶中独自圆。

过恶已除丹简上，姓名犹在紫霞前。一朝驾却飞鸾去，留得风声举世传。
武康道中
俞灏（宋代）

竹窗听雨自安眠，不道惊湍近屋前。
省得去年桃弃渡，水痕只到树傍边。
缺题
韩绛（宋代）

新阳气候未全佳，尚纵寒威压岁华。赖有椒汤共卯酒，不妨和雪看梅花。
九龙洞
沈辽（宋代）

洞中石乳色如霜，欲煮刀圭未得方。叹息此生来已晚，更将残命笑嵇康。
和胡鍊绣衣昭君词 其二
倪谦（明代）

万里空看汉使归，羞随骄子效于飞。穹庐马湩初尝酒，寒碛貂裘为换衣。

忧思酿成云黯淡，啼痕散作雨雰霏。琵琶苦调和羌管，举目堪怜事事非。
夜坐
刘子翚（宋代）

客里惊秋晚，慵眠但曲肱。夜阑深院雨，人过隔墙灯。

远思千端恶，寒威一倍增。梦孤浑易破，哀柝故登登。
窗西桃花盛开
朱淑真（宋代）

尽是刘郎手自栽，刘郎去后几番开。
东君有意能相顾，蛱蝶无情更不来。
诗
佚名（唐代）

江上樯二一百尺，山中楼台十二重。

山僧楼上望江上，指点樯二笑杀侬。

仙人未必便仙去，还在人间人不知。

手把白须从两鹿，相逢却问姓名谁。